
O Volapükaflens Valöpo! 


PÖTÜ YELACEN 


In gased obas mula dekula, redakan obsik äpenom tefü guds legretik 
püka obas — gramat, vödastok e, cedü ob, din veütikün, sevabo : tikäl. Anu 
vilob lunükumön kodis at. 


Balido, kanoy, medü Volapük, betikön dinis lölöfiko nulikis, neai büo 
paninälükölis. Pesagoy, das bü pükifäg, men no äkanon labön u jafön 
tikamagotis. Gramats nenomik, vönaoloveikods nenzeilik, vöds votikas 
pükas pesagölas natiko miedükons nämädi tikama. Logolsös, as sam, 
timafomis Volapüka, kels defons in püks olas. Betikolsös, kludo, dinis nulik 
- Volapüko. 


Telido, po yels baltumteldeglul, Volapükans evedons pöp, kuliv, 
sagobsös igo, das evedons net u bevünet, ko kuliv, literat e jenav löniks. Ba 
net at binon ömiko smalik; ab dabinons nets mödo smalikums, ka net 
Volapükanas. 


Kods at, kobo ko kods fa redakan pekleilüköls, no kanons no mütön 
Volapükanis valik ad stäänükön divi gretik obsik ko flens, sevädans, foginans, 
igo ko neflens! Nendoto id ols, o reidàns, Volapükaflens digik, olabols tikodis 
u kodis, kelis ovipols sedön redakane, sodas okanobs kobo nämikumo vobön, 
noe anu, abi dü yel okömöl. 


Nulayeli kludo Läbiki e Volapükiki sedom oles 


Cifal Volapükamufa Ean 

GRAMATAGUL 





Histudan nulik säkom:- Tefü konsonats in Volapük, tidodems difik 
givons pronis difik, samo: ma tidodem olik konsonat ‘j* Volapükik 
papronon ‘sh’ äs ‘sch’ Deutänik, ab Arie de Jong pronom ati äs in je’ e 
‘jus’ Fransänik; ma ol, ‘z’ Volapükik papronon äs ‘ts, samo: ‘bits’ 
Linglänik e ‘© Sperantapükik äs in ‘cigaro,’ ab de Jong pronom ati äs 
‘zz’ in ‘mezzo’ Litaliyänik. Fino, ma ol, ‘œ Volapükik papronon äs in 
‘ch, samo: ‘church’ Linglänik, ab de Jong pronom ati äs ‘j’ Linglänik 
in nem ‘John? Sevol-li ad kleilükön atosi obe? I sevol-li ad kleilükön 
obe disti vü ʻe-‘ ed ‘ä-* samo: ‘elöfob’ ed ‘älöfob’ Danis mödik ole. 





Balido, dist vü ʻe-‘ äs in ‘elöfob’ ed ʻä-’ äs in ‘älöfob’ no binon gretik. 
Tonat ‘ä-* binon lunikum ka ʻe-, ab ven spikoy püki skilo, tonats tel at 
tonons ti leigiks. Fümiko no mutoy lovekazetön onis. Jenöfo tonats 
bofik jonons pasetatimi. 


Tefü pron konsonatas anik in Volapük, ai ädabinons difs tel, kelis 
mäniotol. Obo, buükob proni ‘sch’ Deutänik tefü ‘f’ Volapükik, bi pron 
at tefon gudikumo vödis rigik in püks votik, samo: jul, jevod, joför. 
Ab pron votik binon i zepabik. Leigo buükob tonodis ‘ts’ e ‘ch’ in vöds 
‘zänoď’ e ‘cil’ pla prons votik, bi dönu, cedü ob, gudikumo lönedons ad 
vöds rigik. Ab prons difik, fa Arie de Jong pekomandöls, binons ai 
zepabiks. (Redakan) 


SPAD NO SAIDONS PRO EDEADANS 





Mens in zif Hong-Kong esejüpons relikidis menik se sepüls 
bäldik ad garanön spadi pro deadans löfik okas, bi no dabinon glun 
saidik us. Plons publügik ta reiganef pegetons, kels elesagons, das 
relikids anik pijüūpons neloniko e piblinons ini deadanöps votik. 

POEDOTS 


MANS TEL IN TREN 


In vabadiläd ätävoms suvo: 

Man jofik e man ko herem redik. 

Neai älüspikoms odes vo. 

Tü del seimik, din nekösömik, 
Redahereman äsagom sofo: 

„Nat no egivon ole heremi.” 
„Vo evilon givön obe mödo,” 

Man balid äjonom nejemi; 

„Ab bi äbinon redik - äsagob NO! 


(Tradutod ini Volapük fa hiel R. Midgley) 





NIBUD NEN JOFÖR! 


Len stopöp su lubel 
Nibuds kömons suvo, 
Fe tü minuts degtel. 
Nek spidon tope, do 
Nibuds binons mödiks. 
Ab seimüpo man 
Labü futs mu vifiks 
Abinom pöjutan 
Nibuda, e ko kiks 

In pok ärönom ga 

Po on mu vifiko. 
»„Stopö! Ek vokon, ya 
Lükömon suniko 
Nibud votik, ab om, 
Smetölo ya äs bör, 
Nog rönöl vokädom: 
„Ab ob binob joför!” 





(Tradutod fa R. Midgley) 


HITÜP 


Tail pavunöl fa säg, 
nen vuns bludik, 
dis tuigs nen trod, 
fa sol panofülöl.. 


Gegolons reins 
fulükön vunis et, 
lavön ladi püfik 
taila at soafik. 


Ab cinäds ruilik 
no mufons plu; 
binons nemufiks 
in hitüp laidüpik 
ed in sol. 


Fa hiel Marco Martino. 
(Petradutöl ini Volapük 
fa hiel Massimo Acciai) 

NIMS JAFONS MILAGIS MENIK 





Tù yeltum degzùlid, fünod pro lanamalädans in Greta- 
Britän ägebon nimis smalik, jigoks e kroligis. Ätidoy malädanes 
ad drätön, kälön e fidön nimis e seko ad getuvön okkonfidi. 


In zif Bielefeld (Deutän) plägoy metodi sümik sis tumyel. 
Getoy malädanis lulmil — äsi jevodis, katis e dogis. 


Za yel 1960 lanavan nemü söl Levinson ägetom oksoalani 
yunik e palis däsperik oma. Dog oma äslipon in spikotamacem. 
Kodü noid, dog ägalikon ed ägolon lù cil, kel älöfülom oni, ed 
äsagom: „Vilob gekömön ad pledön ko dog.” Plak at äkodon meugi 
gudikum pula. Lanavans mödik gebons lekäli yufü nims famülik, 
sevabo: dogs e kats. 


In tat ela Florida’ (Tats-Pebalöl) delfins yufons hiprofä 
Nathanson ad lekälön cilis somik. Säkäd onas binon def kü 
ab delfins nitedons e stigädons onis somödo, das plöpoy ad tidön 
ones bosi: pö kolköm degid, hipul somik primom ad spikön e ad 
gudiko leigoleodūkön vödis e jästis. Zänod Fransänik zifila 
‘Antibes’ i plägon metodi at. 








Pro publüg dog sofik e visedik pöton ad bleinans. Dog 
gudiko pedrätöl kanon i vedön flen legudik pro surdans i pro utans, 
kels sufons koapitupis difik. 


El Maria-Claude Lebret, jiprofäsoran biologa, evälof 
bridotis famik tel demü mem e kosädöf onas. Patidons dü yels tel. 
Dogs at binons jel kopik e yufans verik pro mastans okas dù lif 
aldelik. Samo, sevons ad lasumön yegis, kels efalons se rölastul, 
ad pedön litakurbidömi, ad maifükön gladaramari, ad lasumön 
telefoni e ad jäfidükön lifti. 


Nims at lüblinons yegis, maifükons e färmükons yanis, 
yufons ad tirön rölastuli in tops fikulik e säkons yufi pösoda kilid. 
Dog nemü ‘Patch’ samo, yufon jieli ‘Sofia, kel labof lifayelis 

kildeglul, e kel sufof fibi muskulas. Sekü atos, kanof lifön ti 
nomiko. In zänod zifa, dog dugon ofi da menamödot, givon ofe böbi 
ad pelön remotis in selidöps e len sumön päkedilis me tuts oka ad 
pladön onis in rölastul ofik. 


Fransän egebon jevodis ad lekälön donalemi, tupis mufik e 
kopik, äsi pösodis labü koapitups mödik. Pos milit volik telid, 
Tats-Pebalöl e Kanadän ästudons lekäli medü jevods ad lekälön 
särvigi, bäki e limis mifomik. 


Lepi i geboy in zänod zifila ‘Kerpape’ in Fransän, kiöpo 
lemans tuvons yufakursüdi. Eväloy lepi kapütülanik, bi binon nim 
visedik, kel fidon bosi valikosa, no kodon malädis e labon lifi lunik, 
sevabo: yels kildeg, e kanon dunön mödikumosi ka dog. Ad drätön 
lepi, neodoy timi lunik, sevabo: yelis fol in famül ad lärnön lifi 
sogik e ad stūümön lonis doma. Poso zänod tidon one, samo, vio 
joikön stoli ini vär, vio ninüùkön tonodasirkoti ini parat, vio 
maifükön boki e skali krema, vio dekluinön flomi eka, e vio givön 
fredi e zadäli. 


tpt tttttt ttrt ttt 


VINDIT NO SLIPON 
Ma hiel „Aisopos™” 


Sasenan pejeiköl dub konsien badik e fa pöjutans oka, ärivom pos fug 
lunüpik dü dels e neits fino flumedi ‘Nil.’ Ya äniludom, das nu äbinom sefik, 
ed ädesinom ad nämükön limedis dafenik oka len jol koldülik in jad bima. 


Ye töbo idoseitom oki, ven lup fa soaf pilümoföl äkodon, das dönu 
älöbunom. Spidiko äbegrämom bimi e dönu äniludom sefi oka.  Süpiko 
tuigs nilü om änoidons e snek ätatakon omi linegölo de bledem densitik. Blud 
in fesüls oma ti ästifikon, e lafo dub jek, lafo ad fugön, älivükom doatis de 
letuig, keli idagleipom. Bi ye letuig at äzugon sus flumed, sasenan ädofalom 
ini vefs flumeda. Nog äfägom ad savön oki medü svim, ab mifät äneleton i 
savamögi lätik at. Pö stur oka krokod älöpiokömon se vat, äjonon cavi, 
kedis tutas japik ninädöli ed äslugom omi. 

TUVEDOTS RÄTAS DEKULA 





Spelob, das ejuitols rätis tü Kritid. Ekö tuvedots onas:- 


$ 


pA 


10. 


14; 


I 


Rät Kritidik rimik etonaton vödi : Kritidalegivot. Spelob 
vemo, das egetols legivotis jönik tü Kritidadel. 

Kiöpo obinon-li dogil oba tü düp degid neito sosus okvänob 
liti? Klüliko dog obinon in dag! 

Kis labons-li lögis tum, ab no kanon igo spatön? Blits tum, 
tab teldeglul u stuls teldeglul binons lönediks, no-li? 
Kikodo no dabinons-li taladrems su mun? Su mun, if 
dabinons drems, obinons munadrems, no-li? 

Liomödotikna kanoy-li näedön nümi tel de nüm foldegmäl? 
Te balna, bi poso onäedoy nümi tel de foldegfol, foldegtel, e 
rets. 

Laf lafa nüma binon bal. Sevol-li kis binon nüm it? Lesi! 
Nüm it binon foldil bal. 

Menis liomödotik kanoy-li pedön ini telefonöp notidik 
vagik? Te balani, bi poso telefonöp no obinon vagik! 
Pösods kil bigik ägolons dis reinajelöm smalik. Sevols-li 
kikodo nek onas äluimikon-li? Nek äluimikon, bi no 
äreinos! 

Fats tel e sons tel äyagoms. Äfanoms lievis te kilis, ab 
äkömoms lomio ko lievs pro alan. Liomodo edunoms-li 
osi? Edunoms osi, bi äbinoms lefat, fat e son. 

E sevols-li blöfön, das laf nüma degtel binon vel? Lesi! 
Penolös, begö! nümi degtel me numats romik, sevabo: XII, 
täno liunolsös stripi da laf numata at, ed ogetols : vii. 

Vom ämotof cilis degkil. Laf äbinon jipuls. Sevols-li ad 
kleilükön osi? Lesi! Bi laf retik id äbinofs jipuls. 

Mans kil äbinoms in botil, kel liedo ästüron, ed äfaloms ini 
vat dibik. Ab herem manas te tel äluimikons. Kikodo-li? 
Verat binon, das man kilid äbinom jofik! 


Ed ekö rätil nulik ad betikön:- Kikodo Lamerikänans gebons-li sobi 
mödikum ka Nedänans? Betikolsös osi, begö! 





Surakompenät ägeton tü del seimik penedi at lelügik/drolik, kel meriton 
reidanefi veitikum: 


“Penob ole, bi vilol labön nunis mödikum tefü mijenot oba. Su 
flagodazötam, in spad kö säkoy: „Lio äjenon-li mijenoti?” äpenob 
vödis: „Disin negudik” as kod mijenota obik. Bi vilol, das kleilükob 
ole patis tefik, spelob, das sökölosi osaidon:- 


Binob masonan, e tü del mijenota, ävobob soalo su nuf platik 
buma nulik labü teads mäl. Sosus ifinükob vobi oba, äretons bakastens 
za luldegs (milgrams za baltumdeg). Pla blinön onis donio namo, 
äsludob ad donükön onis in tüb boadik me pulit, kel läbo ipladoy flanü 
bum nilü nuf. 


Efimüköl jaini nilü glun, ägrämob löpio sui nuf, äsumob tübi ed 
äfulükob oni me bakastens. Täno dönu ägolob donio ed älivükob jaini, 
nämiko kipölo oni ad garanön donükami nevifik bakastenas, kels 
ävetotons mö milgrams za baltumdeg. Küpedolös, begö! das vetot oba 
binon milgrams veldegbal. 


Kodü supäd oba ad patirön de glun sunädo, äperob süeni oba ed 
älivükob jaini. Jinos obe nezesüdik ad sagön ole, das äflitob mu vifiko 
löpio ve flan buma. 


Geilotü tead za kilid, äkolkömob tübi boadik, kel ävegon donio. 
Atos plänos brekodi krana e klavikula obas äsi tutis fol pebreiköl. 


Kolköm at te äläsükon vifi nemödo, seko äfövob löpiogoli oba e 
no ästopob büä doats nama detik oba äbinons in luib pulita — sekü atos, 
nuels kil obas päsesleitons. 


Läbiko tü timül at, tüb labü bakastens äkontagon gluni . . . e 
stabül äfalon se tüb. Nen vetot bakastenas, vetot tüba äbinon anu 
milgrams za teldeg. 

Dönu vilob mebön ole vetoti oba, kel pejonon su flagodazötam. 
Äsä okanol nendoto suemön, anu äprimob donükami levifik ve flan 
buma. Geilotü tead za kilid, äkolkömob tübi boadik, kel älöpiokömon. 
Atos äkodos futayoinis tel pebreiköl äsi sleitis lögas e dila donik koapa. 


Kolköm ko tüb ämiedükon vifi saidiko ad läsükön viodis, ven 
äfalob donio ini kum bakastenas, ab läbo te äbreikob virebis kil bäka. 


Pidob ye ad mutön sagön, das dü tim, ün kel äseatob dolo su 


bakastens, nekanöl löükön obi, älogob tübi vagik pö teads mäl löpü ob, 
ed äperob dönu süeni - älivükob jaini!” 


MAGOD NUTIMIK VOMAS 





Ma säkablog enuik, voms selibik nog gönofs mati, to magod livätik 
okas. Se voms deg, velans ävilofs fino matön, e mäldegjöl dötum vomas 
äcedofs, das zesüdos ad ‘tanön snobi’ bü moted putüla. 


+ + + + + + * + + + 


PRÜDÖ! NO FIDOLÖD MITI TUMÖDIK! 





Fidölo mödotis gretik mita redik kanos pluükön riskädi yoinaflamata 
reumatik. Stud, kel egebon nunis de mens 25.000 bäldotü lifayels 45 jü 75 
etuvon, das fid tumödik mita redik, äs bubamit e jipül, binon riskädik, e kanon 
kodön yoinaflamati. 


+ + + + + + + + + + 


PÖSOD BÄLDIKÜN TATAS-PEBALÖL 





Pösod bäldikün in Tats-Pebalöl, sevabo: jiel Verona Johnston, 
edeadof lomü of in zifil Worthington, tata ela ‘Ohio’. Älabof bäldoti 
lifayelas 114. Ävögodof in daväl alik sis voms ägaenofs gidoti ad 
vögodön tü yel 1920, 


